Last saved by: Turčinová Anna

OKRESNÁ PROKURATÚRA LIPTOVSKÝ MIKULÁŠ 
Tomášikova 5, 031 80 Liptovský Mikuláš 1

Číslo: 1 Pv 568/14/5505-37	Liptovský Mikuláš 22.09.2016 
EEČ: 2-39-207-2016
U Z N E S E N I E
Trestná vec:	obv. XXXXX
Trestný čin:	prečin: ublíženie na zdraví podľa § 157 odsek 1, odsek 2 písmeno a Trestného zákona
Rozhodol: 	prokurátorka Okresnej prokuratúry Liptovský Mikuláš
Podľa § 217 odsek 1 Trestného poriadku vyslovujem, že obvinený:
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX 515/7, XXXXX XXXXX, Slovensko
povolanie: programátor CNC strojov
väzba: nie 
ktorý je trestne stíhaný pre trestný čin:
-	prečin: ublíženie na zdraví podľa § 157 odsek 1, odsek 2 písmeno a Trestného zákona
štádium: dokonaný trestný čin
forma trestnej súčinnosti: jeden páchateľ vo veci
sa v skúšobnej dobe, určenej uznesením prokurátora Okresnej prokuratúry XXXXX zo dňa 14.7.2015, spisová značka 1 Pv 568/14/5505, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Dňa 11. 06. 2014 o 17.10 hod. viedol osobné motorové vozidlo značky Citroen C4, ev. č. LM 309 CC v Liptovskom Mikuláši po ulici Priemyselnej od firmy Slov-Tan smerom na Podbreziny a pred vjazdom do objektu firmy DELTECH sa s vozidlom mienil otočiť tak, že z hlavnej cesty cúvne na príjazdovú cestu k parkovisku firmy a tak sa otočí do protismeru, pričom v čase, keď sa ešte nachádzal na hlavnej ceste, zaregistroval prichádzajúci motocykel značky Honda Varadero, ev. č. LM 077 AF v smere na Podbreziny, a pretože sa nachádzal v strede vozovky krížom, rozhodol sa tak, že vozidlo posunul viac do ľavej strany vozovky do protismeru, domnievajúc sa, že motocyklista ho obíde z pravej strany v smere jazdy, avšak tento vidiac vozidlo pri strede vozovky, obchádzal toto vozidlo z ľavej strany a v dôsledku nesprávneho spôsobu otáčania sa obvineného s vozidlom motocyklista nemal dostatok miesta na obídenie motorového vozidla a dostal sa mimo vozovku vľavo, kde došlo k pádu motocykla a následnému zraneniu vodiča XXXXX, nar. 29. 01. 1995, trvale bytom XXXXX, XXXXX 619/2, ktorý utrpel zlomeninu horného konca pravej ramennej kosti s miernym posunom úlomkov, ktorá zlomenina bola liečená operačnou fixáciou, s obmedzením obvyklého spôsobu života po dobu 90 dní a jeho spolujazdkyňa XXXXX, nar. 15. 06. 1996, trvale bytom XXXXX, XXXXX 62/18 utrpela tržno-zmliaždenú ranu pravého kolena, tržno-zmliaždenú ranu pravej nohy, odreninu a pomliaždenie pravého ramena, odreninu a pomliaždenie pravej ruky, odreninu a pomliaždenie ľavého kolena s obmedzením v obvyklom spôsobe života po dobu 14 dní.
Uznesením prokurátora Okresnej prokuratúry XXXXX zo dňa 14.7.2015, spisová značka 1 Pv 568/14/5505, bola určená skúšobná doba pre jednotlivých obvinených nasledovne:
	XXXXX, dátum narodenia: XXXXX
12 mesiacov
Odôvodnenie:
Uznesením prokurátorky Okresnej prokuratúry v Liptovskom Mikuláši sp. zn. 
1 Pv 568/14/5505 zo 14. 07. 2015 bolo podľa § 216 ods. 1 Trestného poriadku podmienečne zastavené trestné stíhanie proti obvinenému XXXXX za prečin ublíženia na zdraví podľa § 157 ods. 1, 2 písm. a/ Trestného zákona v spojení s uznesením krajského prokurátora v Žiline sp. zn. 3KPt 343/15/5500 z 10. 09. 2015.  
Podľa § 216 ods. 2 Trestného poriadku bola obvinenému určená skúšobná doba v trvaní 12 mesiacov. Uznesenie nadobudlo právoplatnosť 10. 09. 2015.  Skúšobná doba uplynula 10. 09. 2016. 
Zo správy Okresného úradu, odboru všeobecnej vnútornej správy XXXXX vyplýva, že počas skúšobnej doby nebol prejednávaný za priestupok. 
V evidenčnej karte vodiča nemá záznam. Súdne trestaný počas skúšobnej doby nebol a nie je ani proti nemu vedené trestné stíhanie. 
Podľa § 217 ods. 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. 
Vzhľadom na vyššie uvedené správy na obvineného možno konštatovať, že obvinený viedol riadny život počas skúšobnej doby v trvaní 12 mesiacov. Obvinenému neboli uložené iné obmedzenia, preto sa v priebehu skúšobnej doby osvedčil. 
Právoplatnosťou rozhodnutia o osvedčení sa v skúšobnej dobe nastávajú účinky zastavenia trestného stíhania podľa § 9 ods. 1 písm. e/ Trestného poriadku.  
Poučenie:
Proti tomuto uzneseniu je prípustná sťažnosť, ktorú možno podať orgánu, ktorý rozhodnutie vydal, do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Anna Turčinová
prokurátorka